Дзяржаўны камітэт па навуцы і тэхналёгіях Рэспублікі Беларусь

**Дзяржаўны камітэт па навуцы і тэхналёгіях Рэспублікі Беларусь** (ДКНТ Беларусі) — ведамства ўраду Беларусі, упаўнаважанае парадкаваць ахову правоў інтэлектуальнай уласнасьці. Старшыня камітэту прызначаецца й здымаецца з пасады прэзыдэнтам. З 21 снежня 2021 году пасаду старшыні камітэту займае Сяргей Шлычкоў.

## Будова
На 2019 год ДКНТ Беларусі ўлучаў:
* 3 кіраўніцтвы — 1) інавацыйнай палітыкі, 2) навукова-тэхнічнай палітыкі і экспэртызы, 3) міжнароднай навукова-тэхнічнай палітыкі і экспэртызы;
* 3 аддзелы — 1) інфармацыйна-аналітычны, 2) плянаваньня, эканомікі і фінансаў, 3) прававой і кадравай працы;
* 2 групы — 1) арганізацыйнай працы і кантролю, 2) бухгальтарскага ўліку і фінансаў;
* падразьдзяленьне аховы дзяржаўных таямніцаў;
* 3 дзяржаўныя ўстановы — Беларускі інстытут сыстэмнага аналізу і інфармацыйнага забесьпячэньня навукова-тэхнічнай сфэры, Нацыянальны цэнтар інтэлектуальнай уласнасьці і Рэспубліканская навукова-тэхнічная бібліятэка;
* Беларускі інавацыйны фонд;
* 3 унітарныя прадпрыемствы — «Гарадзенскі цэнтар навукова-тэхнічнай і дзелавой інфармацыі», «Цэнтар навукова-тэхнічнай і дзелавой інфармацыі» (Гомель), «Навукова-аналітычны цэнтар інфармацыі, інавацыяў і трансфэру тэхналёгіяў» (Магілёў).

## Паўнамоцтвы
Паводле ўставы камітэт мае паўнамоцтвы на:
* прапанову зьменаў ды нагляд за выкананьнем заканадаўства аб навуцы, інавацыях ды ахове правоў інтэлектуальнай уласнасьці;
* спыненьне выдаткоўваньня на інавацыйную дзейнасьць з дзяржаўнага каштарысу;
* стварэньне навуковых радаў;
* замову навуковых досьледаў;
* запыт зьвестак ва ўстановах;
* заключэньне міжведамасных міжнародных пагадненьняў аб ахове правоў інтэлектуальнай уласнасьці;
* правядзеньне навуковых нарадаў ды выставаў;
* стварэньне, ператварэньне й касаваньне падпарадкаваных установаў;
* прыцягненьне адмыслоўцаў да навуковых досьледаў ды аховы правоў інтэлектуальнай уласнасьці;
* заключэньне з навуковымі ўстановамі ды адмыслоўцамі дамоваў на выкананьне навуковых досьледаў;
* хадайніцтва аб узнагародзе работнікаў за дасягненьні ў навуцы ды ахове інтэлектуальнай уласнасьці.

## Мінуўшчына
30 лістапада 1993 году Кабінэт міністраў Рэспублікі Беларусь зацьвердзіў Пастанову № 809 аб стварэньні Камітэту па навуцы і тэхналёгіяў (КНТ). 23 верасьня 1994 году прэзыдэнт Беларусі Аляксандар Лукашэнка падпісаў Указ № 122 «Аб зьмяненьні структуры цэнтральных органаў кіраваньня Рэспублікі Беларусь», паводле якога КНТ далучылі да Міністэрства адукацыі і навукі Рэспублікі Беларусь. 11 студзеня 1997 году А. Лукашэнка падпісаў Указ № 30 «Аб сыстэме рэспубліканскіх органаў дзяржаўнага кіраваньня, падпарадкаваных Ураду Рэспублікі Беларусь», якім пераўтварыў КНТ Мінадукацыі і навукі Беларусі ў Дзяржаўны камітэт па навуцы і тэхналёгіях Рэспублікі Беларусь (ДКНТ Беларусі). 24 верасьня 2001 году Ўказам № 516 «Аб удасканаленьні сыстэмы рэспубліканскіх органаў дзяржаўнага кіраваньня і іншых дзяржаўных арганізацыяў, падпарадкаваных Ураду Рэспублікі Беларусь» ДКНТ Беларусі аб’ядналі зь Дзяржаўным найвышэйшым атэстацыйным камітэце і Дзяржаўным патэнтным камітэтам у Камітэт па навуцы пры Савеце міністраў Беларусі. У складзе Камітэту па навуцы ўтварылі Найвышэйшы атэстацыйны камітэт. 5 сакавіка 2002 году А. Лукашэнка падпісаў Дэкрэт № 7 «Аб удасканаленьні дзяржаўнага кіраваньня ў сфэры навукі», якім Камітэт па навуцы зноў перайменавалі ў КНТ пры Савеце міністраў. У склад КНТ улучылі Нацыянальны цэнтар інтэлектуальнай уласнасьці. 12 лютага 2004 году А. Лукашэнка падпісаў Указ № 66 «Аб некаторых захадах па аптымізацыі сыстэмы рэспубліканскіх органаў дзяржаўнага кіраваньня і іншых дзяржаўных арганізацыяў, падпарадкаваных Савету міністраў Рэспублікі Беларусь, структуры і колькасьці работнікаў дзяржаўных органаў, іншых дзяржаўных арганізацыяў». Паводле Ўказу, КНТ зноў пераўтварылі ў ДКНТ Беларусі. 4 жніўня 2009 году А. Лукашэнка падпісаў Дэкрэт № 9 «Аб унясеньні зьмяненьняў і дапаўненьняў у Дэкрэт прэзыдэнта Рэспублікі Беларусь ад 5 сакавіка 2002 г. № 7», паводле якога разьмежаваў паўнамоцвы ДКНТ Беларусі і Нацыянальнай акадэміі навук Беларусі.

## Крыніцы

## Вонкавыя спасылкі
* 
** Звароты

Катэгорыя:Дзяржаўныя камітэты Беларусі
Катэгорыя:Першамайскі раён (Менск)
Катэгорыя:Зьявіліся ў 1993 годзе
Катэгорыя:Беларуская навука і тэхніка